17:34 modtog Nordjyllands Politi en henvendelse om masseslagsmålet fra et vidne, der kunne se det hele fra sin altan. Vidnet hørte tre store brag, og derfor handlede Nordjyllands Politi resolut. Der var omkring 20 implicerede i slagsmålet, og ifølge politiets vidne sloges de blandt andet med køller. Politiet har fundet knive og peberspray på området, oplyser vagtchef for Nordjyllands Politi Jess Falberg. Der stopper det imidlertid ikke. - Vi har fundet tre hylstre fra et skydevåben, men det er løse skud, så det har ikke været farligt for nogen, siger vagtchefen. Netop de tre affyrede løse skud har givetvis stoppet slåskampen. - Vi har desværre ikke fanget nogle af personerne, der var i slagsmål. De var stukket af i alle retninger, efter de havde hørt de her tre brag, siger Jess Falberg Han oplyser videre, at politiet er massivt til stede deroppe nu. I alt var 9-10 patruljer kørt op til stedet, efter henvendelsen var blevet modtaget. - Det hele var slut, da vi kom derop. Vi traf en person, der muligvis havde noget med det at gøre, men vi har ikke kunnet få noget ud af ham, så vi ved ikke rigtig, hvorfor slagsmålet er udbrudt. Men det er formentligt et planlagt slagsmål, siden de har haft våben med, siger vagtchefen. Lige nu er politiet ved at undersøge våbene på stedet for DNA og fingeraftryk, og ydermere gennemsøges området. Umiddelbart er der ingen alvorligt tilskadekomne, eftersom de nærliggende hospitaler ikke har modtaget nogle fra slagsmålet.

Opsummering:
Køller, knive og peberspray var redskaber, der blev taget i brug i en større slåskamp på Christiansgave i Hjørring sent tirsdag eftermiddag.